ΚΑΝΟΝΙΣΜΟΣ (ΕΟΚ) αριθ. 916/92 ΤΟΥ ΣΥΜΒΟΥΛΙΟΥ της 31ης Μαρτίου 1992 για τη μεταφορά στην Πορτογαλία 382 000 τόνων σιτηρών που κατέχονται από διαφόρους οργανισμούς παρεμβάσεως

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 2727/75 του Συμβουλίου της 29ης Οκτωβρίου 1975 περί κοινής οργανώσεως αγοράς στον τομέα των σιτηρών (1), και ιδίως το άρθρο 7 παράγραφος 5,

τον κανονισμό (ΕΟΚ) αριθ. 729/70 του Συμβουλίου της 21ης Απριλίου 1970 για τη χρηματοδότηση της κοινής γεωργικής πολιτικής (2), και ιδίως το άρθρο 3 παράγραφος 2,

την πρόταση της Επιτροπής,

Εκτιμώντας:

ότι η ξηρασία που έπληξε την Πορτογαλία κατά τους τελευταίους μήνες προκάλεσε έλλειψη ζωοτροφών που μπορεί να οδηγήσει τους κτηνοτρόφους σε πρόωρη πώληση των ζώων τους, πράγμα που μπορεί να έχει αρνητικές συνέπειες για το εισόδημά τους-

ότι η έλλειψη αυτή μπορεί να αντιμετωπισθεί με τη χρησιμοποίηση από τους κτηνοτρόφους 230 000 τόνων κτηνοτροφικών σιτηρών-

ότι, εξάλλου, η παραγωγή σιταριού για την περίοδο 1992 επηρεάστηκε επίσης από την ατμοσφαιρική ξηρασία- ότι η κατάσταση αυτή μπορεί να οδηγήσει σε δυσκολίες εφοδιασμού της πορτογαλικής αγοράς-

ότι οι δυσκολίες αυτές μπορούν να αντιμετωπισθούν με μεταφορά κοινοτικών σιτηρών που είναι διαθέσιμα στους οργανισμούς παρεμβάσεως άλλων κρατών μελών-

ότι ο πορτογαλικός οργανισμός παρεμβάσεως μεταπωλεί τα μεταφερόμενα αποθέματα με τους όρους που αναφέρονται στον κανονισμό (ΕΟΚ) αριθ. 1836/82 της Επιτροπής της 7ης Ιουλίου 1982 για τον καθορισμό των διαδικασιών και των όρων μεταπωλήσεως των σιτηρών που κατέχονται από τους οργανισμούς παρεμβάσεως (3)- ότι, εντούτοις, λαμβάνοντας υπόψη την προβλεπόμενη άνοδο των τιμών της αγοράς στην Πορτογαλία, πρέπει να μεταπωληθούν στην πορτογαλική αγορά τα μεταφερόμενα σιτηρά σε τιμή που θα επιτρέψει τη διάθεσή τους σε ικανοποιητικές τιμές-

ότι πρέπει να προσδιοριστούν ορισμένες λεπτομέρειες σχετικά με την ανάληψη του προϊόντος και την μεταφορά των ευθυνών ως προς αυτό-

ότι θα πρέπει να προβλεφθούν οι διατάξεις οι σχετικές με τη λογιστική καταχώρηση αυτής της εργασίας σύμφωνα με τους μηχανισμούς που προβλέπονται από τον κανονισμό (ΕΟΚ) αριθ. 1883/78 του Συμβουλίου της 2ας Αυγούστου 1978 σχετικά με τους γενικούς κανόνες για τη χρηματοδότηση των παρεμβάσεων από το Ευρωπαϊκό Γεωργικό Ταμείο Προσανατολισμού και Εγγυήσεων (ΕΓΤΠΕ), τμήμα Εγγυήσεων (4),

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

1. Διενεργείται μεταφορά στην Πορτογαλία 382 00 τόνων σιτηρών που κατέχονται από το δανικό, το γερμανικό, τον ισπανικό και το γαλλικό οργανισμό παρεμβάσεως για τις ακόλουθες ποσότητες:

- Δανία: 30 000 τόνοι για μαλακό κτηνοτροφικό σίτο,

- Γερμανία: 30 000 τόνοι για μαλακό κτηνοτροφικό σίτο,

- Ισπανία: 170 000 τόνοι κριθαριού και 12 000 τόνοι σκληρού σιταριού,

- Γαλλία: 140 000 τόνοι μαλακού αρτοποιήσιμου σιταριού.

2. Ο πορτογαλικός οργανισμός παρεμβάσεως αναλαμβάνει τα προϊόντα που αναφέρονται στην παράγραφο 1 πριν από την 1η Μαΐου 1992. Εξασφαλίζει τη μεταφορά τους προς την Πορτογαλία και τη διάθεσή τους στην ηπειρωτική Πορτογαλία πριν από τις ημερομηνίες που θα καθορισθούν με τη διαδικασία που αναφέρεται στην παράγραφο 5.

3. Η μεταπώληση των εν λόγω σιτηρών πραγματοποιείται σταδιακά με την άφιξή τους στην Πορτογαλία.

4. Οι εργασίες μεταφοράς που αναφέρονται στην παράγραφο 2 ανατίθενται με διαγωνισμό. Η συγκέντρωση πρέπει να γίνει με τους ευνοϊκότερους όρους μεταφοράς.

5. Οι λεπτομέρειες εφαρμογής του παρόντος κανονισμού, ιδίως όσον αφορά τη μεταφορά που αναφέρεται στην παράγραφο 2, το χρονοδιάγραμμα διαγωνισμού των εν λόγω σιτηρών καθώς και η ελάχιστη τιμή πωλήσεως που πρέπει να τηρηθεί, θεσπίζονται με τη διαδικασία που προβλέπεται στο άρθρο 26 του κανονισμού (ΕΟΚ) αριθ. 2727/75.

Άρθρο 2

1. Οι οργανισμοί παρεμβάσεως που αναφέρονται στο άρθρο 1 παράγραφος 1 καταχωρούν. ως εξερχόμενες στο λογαριασμό που αναφέρεται στο άρθρο 4 του κανονισμού (ΕΟΚ) αριθ. 1883/78, τις εκχωρηθείσες ποσότητες σιτηρών με αξία μηδέν.

2. Ο πορτογαλικός οργανισμός παρεμβάσεως καταχωρεί ως εισερχόμενες, στο λογαριασμό που αναφέρεται στο άρθρο 4 του κανονισμού (ΕΟΚ) αριθ. 1883/78, τις ποσότητες σιτηρών που παρέλαβε, με αξία μηδέν, και τις αποτιμά στο τέλος κάθε μήνα με την τιμή των 52 Ecu ανά τόνο για το μαλακό αρτοποιήσιμο σιτάρι, των 51 Ecu ανά τόνο, για το κριθάρι και το κτηνοτροφικό σιτάρι και των 67 Ecu ανά τόνο για το σκληρό σιτάρι. Τα ποσά αυτά μετατρέπονται σε εθνικό νόμισμα με τη γεωργική ισοτιμία που ισχύει στην αρχή της περιόδου εμπορίας 1991/92.

3. Τα έξοδα μεταφοράς των προϊόντων που αναφέρονται στο άρθρο 1 παράγραφος 1 καταχωρούνται στο λογαριασμό που αναφέρεται στην παράγραφο 2.

Άρθρο 3

Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 31 Μαρτίου 1992. Για το Συμβούλιο

Ο Πρόεδρος

Arlindo MARQUES CUNHA

(1) ΕΕ αριθ. L 281 της 1. 11. 1985, σ. 1. Κανονισμός που τροποποιήθηκε τελευταία από τον κανονισμό (ΕΟΚ) αριθ. 3577/90 (ΕΕ αριθ. L 353 της 17. 12. 1990, σ. 23). (2) ΕΕ αριθ. L 98 της 28. 4. 1970, σ. 3. Κανονισμός που τροποποιήθηκε τελευταία από τον κανονισμό (ΕΟΚ) αριθ. 2048/88 (ΕΕ αριθ. L 185 της 15. 7. 1988, σ. 1). (3) ΕΕ αριθ. L 202 της 9. 7. 1982, σ. 23. Κανονισμός που τροποποιήθηκε τελευταία από τον κανονισμό (ΕΟΚ) αριθ. 3043/91 (ΕΕ αριθ. L 325 της 27. 11. 1991, σ. 5). (4) ΕΕ αριθ. L 216 της 5. 8. 1978, σ. 1. Κανονισμός που τροποποιήθηκε τελευταία από τον κανονισμό (ΕΟΚ) αριθ. 2050/88 (ΕΕ αριθ. L 185 της 15. 7. 1988, σ. 6).